चीन की कंपनियों को भारत में निवेश का न्योता  
भारत ने चीन की कंपनियों को आमंत्रित करते हुए कहा कि उनके लिए सूचना प्रौद्योगिकी, अभियांत्रिकी और उससे संबंधित क्षेत्रों में निवेश की बड़ी संभावनाएं हैं।
भारत ने चीन की कंपनियों को निवेश के लिए आमंत्रित करते हुए कहा है कि चीनी कंपनियों के लिए वहां सूचना प्रौद्योगिकी, अभियांत्रिकी और उससे संबंधित क्षेत्रों में निवेश की बड़ी संभावनाएं हैं।  भारत और चीन की कंपनियों के प्रतिनिधियों के एक संयुक्त सम्मेलन में भारत की ओर से देश में विदेशी निवेशकों के लिए लागू नीतियों, कर-व्यवस्था की मूल बातों और वित्तीय स्रोतों के विषय में बताया गया। इसका आयोजन शंघाई में भारत के वाणिज्य दूतावास और भारतीय उद्योग परिसंघ (सीआईआई) ने यांगझू नगर प्रशासन के साथ मिलकर किया था।  यहां जारी एक विज्ञप्ति के अनुसार सम्मेलन में भारतीय दल का नेतृत्व महा वाणिज्य दूत रिवा गांगुली दास ने किया। इसमें भारत की आदित्य बिड़ला समूह, भेल, आईसीआईसीआई बैंक और इंफोसिस के प्रतिनिधियों और चीन की कई कंपनियो के प्रतिनिधियों ने भाग लिया।  इसमें महिन्द्रा सत्यम, एनआईआईटी, पीटीसी ग्लोबल, भारतीय स्टेट बैंक, टीसीएस, टाटा स्टील, थर्मैक्स, विप्रो इंफ्रास्ट्रक्चर इंजीनियरिंग और सीआईआई के अधिकारी भी शामिल थे।